Virallinen lehti nro C 370 , 21/12/1999 s. 0084



KIRJALLINEN KYSYMYS E-0682/99 esittäjä(t): Daniel Varela Suanzes-Carpegna (PPE) komissiolle (26. maaliskuuta 1999) Aihe: Tonnikalafileiden kiintiöt vuodeksi 1999 Komissio esitti 18. helmikuuta suullisen ehdotuksen tonnikalafileiden kiintiöstä vuodeksi 1999 ja rajaksi vahvistettaisiin 2 500 tonnia 6 %:n tullimaksulla. Komissio perusteli ehdotustaan lyhyesti näin: a) komissio on tehnyt tutkimuksen tonnikalafileiden saatavuudesta maailmanmarkkinoilla ja sen tulos on seuraava: yleisen tullietuusjärjestelmän alaiset maat 30 000 tonnia (tn), AKT-maat 10 000 tn ja EU:n jäsenvaltiot 10 000 tn, b) yhteisön tämän alan teollisuuden tarvitsema määrä on noin 59 000 tn; näin ollen on olemassa 9 000 tonnin vaje, c) komissio on valmis ottamaan huomioon joidenkin italialaisten yritysten valitukset, jotka koskevat niiden kilpailukyvyn menetystä niin sisämarkkinoilla kuin maailmanmarkkinoilla, mikä vaarantaisi Italian säilyketeollisuuden työpaikkojen säilymisen. Komissio painotti tässä yhteydessä, että tonnikalafileiden hankkimiseen liittyvät työvoimakustannukset ovat huomattavasti alhaisemmat kolmansissa maissa kuin yhteisön maissa, minkä vuoksi komissio katsoi, että sen olisi otettava vastuu Italian säilyketeollisuuden kilpailukyvyn säilyttämisestä ja estettävä sen osuuden jatkuva väheneminen tonnikalasäilykemarkkinoilla. Komission kanta on kestämätön, koska se vahingoittaa eikä ota huomioon tasapuolisesti useimpien muiden yhteisön tonnikalasäilyketeollisuuden alalla toimivien, kuten Espanjan, Ranskan, Portugalin ja joidenkin italialaisten yritysten, etuja. Näin ollen komission ehdotusta ei voida perustella minkäänlaisilla syillä. Kala- ja vesiviljelytuotteiden jalostusteollisuus on yhteisen kalastuspolitiikan kulmakiviä, ja sen avulla voidaan vaikuttaa sellaisten elintarvikkeiden hankintaan, jotka puuttuvat unionin markkinoilta, joiden kysyntä on kasvussa ja joiden kulutuksen odotetaan lisääntyvän. Euroopan unionin on kehitettävä sellaista elintarvikkeiden hankintapolitiikkaa, joka vastaa yhteisön jalostusteollisuuden todellisiin tarpeisiin ja jolla tuetaan yhteisön kalastuslaivastoa ja varmistetaan tarvittavan raaka-aineen saanti kaikille jäsenvaltioille parhain mahdollisin ehdoin.Voiko komissio ilmoittaa syytä tähän tasapuolisen kohtelun periaatteen rikkomiseen, sillä sen ehdottama toimenpide hyödyttää yksinomaan yhden jäsenvaltion yhden osapuolen etuja - eikä täysin senkään - useimpien muiden EU:n tonnikalasäilyketeollisuuden alalla toimivien kustannuksella ja rikkoo näin ollen selvästi solidaarisuusperiaatetta, jonka pitäisi vallita yhteisön politiikassa? Komission jäsenen Emma Boninonkomission puolesta antama vastaus (3. toukokuuta 1999) Komissio ei tunne arvoisan parlamentin jäsenen mainitsemaa tutkimusta. Komissio tekee tänäkin vuonna kartoituksen tonnikalan selkäfileiden hankintataseesta, koska asiaa koskevat numerotiedot poikkeavat kovasti toisistaan. Komissio ei ole saanut yhdeltäkään italialaiselta yritykseltä tätä asiaa koskevaa hakemusta. Italian viranomaiset ovat hakeneet virallisesti tonnikalan selkäfileitä koskevan yksipuolisen kiintiön avaamista. Yksipuolisten tariffikiintiöiden avaaminen ei suinkaan tarkoita yhteisön tullietuusjärjestelmästä luopumista. Kiintiöt avataan rajoitetulle määrälle ja rajatulle kaudelle. Komission ehdottaman vaatimattoman kiintiön osuus on lisäksi vain viisi prosenttia tuonnista, ja siihen sovelletaan kuuden prosentin tullimaksuja, jotka ovat korkeimpia tiettyjen kalastustuotteiden yksipuolisten kiintiöiden avaamisesta tehdyn komission kokonaisehdotuksen yhteydessä ehdotettuja määriä. Komissio otti ehdotuksessaan huomioon yhteisön politiikassa noudatettavan solidaarisuusperiaatteen. Komissio on havainnut, että Italian säilyketeollisuudella on sen tuotantomäärien ja ylläpitämien työpaikkojen vuoksi varteenotettava asema yhteisön säilyketeollisuudessa ja että osa tästä teollisuudesta on ilmeisesti joutunut vakaviin kilpailukykyongelmiin. Komission tehtävänä ei ole valita jäsenvaltioissa noudatettavia teollisuusstrategioita. Yhteisön kunkin toimijan on kyettävä tekemään hankintansa parhain mahdollisin edellytyksin ja ottaen huomioon yhteisön tuotannossa vallitsevan tilanteen.